Is die SWOT-instrument verouderd? - Jou Werk | Solidariteit WêreldJou Werk | Solidariteit Wêreld
Tuis › AF › Is die SWOT-instrument verouderd?
Is die SWOT-instrument verouderd?
Vir baie jare al leer die meeste besigheidshandboeke uitvoerende beamptes om 'n SWOT-
analise uit te voer, 'n instrument wat die sterktes ("strengths"), swakhede ("weaknesses"), geleenthede ("opportunities") en gevare ("threats") identifiseer wat die maatskappy in 'n besondere mark en industrie konfronteer.
Om dit te doen is met betrekking tot sommige aspekte nuttig, sê Sharif Shalaby, Landtoesighouer by Pharma International, "maar dit slaag nie daarin om die uitset te organiseer om antwoorde op belangrike strategiese vrae te verskaf nie, soos dié wat die aanloklikheid van markte en industrieë dek, of die vermoë van die maatskappy of sy aanbod om volhoubare kompeterende voordeel te behaal nie."
'n SWOT-analise lei tot vier individuele lyste (sterktes, swakhede, geleenthede en gevare). Die instrument voorsien egter geen meganisme om die belangrikheid van een faktor versus 'n ander een op die lys te meet nie, gevolglik kan enige een faktor se impak op die doelwit nie vasgestel word nie.
Dataversameling en -analise behels voorts 'n subjektiewe proses wat die vooroordeel weerspieël van die individue wat die data versamel. Daarbenewens kan die data-inset tot die SWOT-analise redelik maklik verouderd raak.
Wendy Thacker, Handelsdirekteur by ScanSource Security, sê die SWOT-instrument is nie uitgedien nie maar dat dit gebruik behoort te word om die beplanningsproses te fasiliteer. Om egter bloot 'n SWOT-analise op te trek is nie voldoende nie. Sy beveel 'n multilaagbenadering aan wat gedurende enige beplanningsproses op verskeie sleutelpunte fokus:
Waarmee is julle maatskappy goed? Is julle sterkte julle tegniese vaardigheid, julle mense, julle dominansie in die ruimte ens.?
Hoe kapitaliseer julle daarop? Jy moet dit wat jy goed doen en dit waarmee jy sukses behaal het, bemark.
Watter geleenthede is daarbuite? Uitbreiding na 'n nuwe vertikaal met 'n bestaande toepassing mag een wees. 'n Ander een mag wees om julle besigheid na 'n nuwe geografie te neem. Of julle kan julle portefeulje van aanbiedings met 'n ander produklyn uitbrei.
Wat onderskei julle van die kompetisie? Het julle meer hulpbronne, meer ondervinding, meer gehegte verhoudings met verkopers, beter sagteware?
Waarom sou 'n kliënt by julle koop in plaas van by 'n mededinger?
Wat doen julle kompetisie goed? Almal het iets wat hulle beter as julle doen. Wees eerlik omtrent wat dit is sodat julle kan bepaal hoe om dit teen te werk.
Hoe neutraliseer julle die gevaar? Wat kan julle doen om julleself te adverteer sonder om die kompetisie te verkleineer?
Alhoewel insette van spanlede deel van die beplanningsproses behoort te vorm, is dit die beste om hierdie vrae deur middel van statistieke te beantwoord, wat meetbaar is en nie onderworpe aan menslike foute of bevooroordeelde standpunte nie.